חוק האזרחים הוותיקים (תיקון מס' 17), התשפ"ב-2022 
הצעת חוק ממשלתית, הכנסת ה-24
פורסם: ספר החוקים, חוברת 2961, עמ' 750, 2022-03-02T00:00:00+02:00
נקבע כי הנחה בארנונה שניתנת לאזרח ותיק על דירת מגוריו, תמשיך להינתן לו באופן אוטומטי מבלי שיידרש להגיש בקשה או הצהרה נוספת לרשויות המקומיות בכל שנה ושנה. ואולם, לגבי אזרח ותיק שניתנת לו הנחה בארנונה בשיעור של 30% וטרם מלאו לו 70 שנים, החידוש האוטומטי יוגבל לתקופה של שלוש שנים או עד הגיעו לגיל 70 – לפי המוקדם, ולצורך חידוש ההנחה כאמור יידרש האזרח להגיש הודעה. עוד נקבע כי במידה וחדל להתקיים לגבי אזרח ותיק אחד מתנאי הזכאות להנחה בארנונה, הוא יהיה מחויב להודיע על כך לרשות המקומית. כמו כן, במקרה שבו נודע לרשות המקומית כי חדל להתקיים לגבי אזרח ותיק אחד מהתנאים להנחה בארנונה, היא תהיה רשאית להודיע לאזרח על כוונתה לבטל את מתן ההנחה בארנונה, ויינתנו לו חודשיים להגיב לעניין זה.